डा. राजेन्द्र विमल प्रतिष्ठान द्वारा जनकपुरमे कथा गोष्ठी कराबएके घोषणा होइते कथाकार सभ कथा लिखएमे व्यस्त भऽ गेल छथि। साहित्यकारसभक बीच एखन एकरे चर्चा परिचर्चा चलि रहल अछि।
 कथा गोष्ठी तय भऽ गेलैक कथा तऽ लिखहे पड़त मैथिलीक वरिष्ठ साहित्यकार डा. रेवती रमणलाल कहैत छथि। बेसी जाड़ भेलाक बाद लेखन काज रुकि गेल छल मुदा गोष्ठीमे नव रचना पाठ करी से सोचि लिखरहल छी ओ कहलन्हि। पत्रकार राजेश कुमार कर्ण तऽ पहिल बेर कथा लिखलन्हि अछि। जनकपुरमे जे छथि से तऽ लिखिए रहलछथि, कार्य विशेषसँ बाहर गेल व्यक्ति सभ बाहरेमे कथा लिखएके तैयारी कऽ रहल छथि। काठमाण्डूमे रहल पत्रकार आ साहित्यकार श्याम सुन्दर शशि सोमक राति कथा लिखए शुरु कएलहुँ अछि जानकारी देलन्हि। शुरुमे लघु कथा लिखलहुँ अछि मुदा गोष्ठीमे पाठ होबएवाला कथा सभके पुस्तकारक रुपमे निकालएके जानकारी भेलाक बाद कथा लिखएके काज सेहो शुरु कऽ देने ओ कहलन्हि। जनकपुरमे कथा गोष्ठी कमे होइत अछि । एहिसँ पहिने रामानन्द युवाक्लव कथा गोष्ठी कएने छल। एहन गोष्ठी सभसँ कथाकार निर्माणमे सहयोग पहुँचैत अछि मैथिलीक वरिष्ठ साहित्यकार डा. राजेन्द्र विमल कहैत छथि। मिथिलामे सगर राति दीप जरए नामक कथा गोष्ठी प्रत्येक तीन महिना पर होइत अछि चर्चा करैत डा. विमल कहलन्हि एहि गोष्ठीक माध्यमसँ दर्जनो कथाकार जन्मलेने अछि।
 (रिर्पोट : सुजीत कुमार झा)